2014.gada Noteikumi Nr.

Rīgā (prot.Nr. .§)

**Autoceļu lietošanas nodevas maksāšanas, iekasēšanas**

**un administrēšanas kārtība**

Izdoti saskaņā ar

Autoceļu lietošanas nodevas likuma

3.pantu un 5.panta trešo daļu

**I. Vispārīgie jautājumi**

1. Noteikumi nosaka kārtību, kādā maksā, iekasē un administrē autoceļu lietošanas nodevu (turpmāk – nodeva).

2. Nodevas maksājumu veic pirms Autoceļu lietošanas nodevas likuma (turpmāk – likums) 1.pielikumā noteiktā valsts galvenā autoceļa posma (turpmāk – autoceļa) lietošanas uzsākšanas.

**II. Nodevas maksāšana**

3. Nodevu mehāniskā transportlīdzekļa īpašnieks, turētājs vai vadītājs (turpmāk – nodevas maksātājs) maksā, izmantojot šādus maksājumu veidus:

3.1. ar maksājumu karti elektronisko pakalpojumu sistēmā www.lvvignette.eu (turpmāk – portāls);

3.2. skaidrā naudā vai ar maksājumu karti maksājumu karšu pieņemšanas terminālī valsts akciju sabiedrības „Ceļu satiksmes drošības direkcija” (turpmāk – CSDD) kasē;

3.3. skaidrā naudā vai ar maksājumu karti maksājumu karšu pieņemšanas terminālī nodevas iekasēšanas pakalpojuma sniedzēja tirdzniecības vietās.

4. Maksājamās nodevas kopējā apmēra noteikšanai, maksātājs norāda autoceļa lietošanas sākuma datumu, kas nedrīkst pārsniegt vienu gadu, skaitot no maksājuma veikšanas dienas, un izvēlēto autoceļa lietošanas periodu. Ja paredzētais autoceļa lietošanas periods ir viena diena, maksātājs norāda arī autoceļa lietošanas sākuma laiku (stundu). Maksimālais nodevas maksāšanas periods ir viens gads, skaitot no maksātāja norādītā autoceļa lietošanas sākuma datuma.

5. Ja nodevas maksātājs samaksu veic izmantojot noteikumu 3.1.apakšpunktā minēto maksājumu pakalpojumu veidu, nodevas apmēra aprēķināšanai norāda šādu informāciju:

5.1. nepārtraukto laika periodu, kad ir paredzēts izmantot autoceļus;

5.2. transportlīdzekļa valsts reģistrācijas numuru (transportlīdzekļu sastāvam norāda vilcēja reģistrācijas numuru);

5.3. transportlīdzekļa reģistrācijas valsti;

5.4. transportlīdzekļa motora izmešu līmeni;

5.5. transportlīdzekļa vai to sastāva pilno masu;

5.6. transportlīdzekļa vai to sastāva asu skaitu.

6. Šo noteikumu 3.1.apakšpunktā minētā maksājumu pakalpojuma veida izmantošanas gadījumā portāls nodevas maksātājam elektroniski sagatavo apliecinājumu par veikto nodevas maksājumu, kas ir derīgs bez paraksta un kas satur šādu informāciju:

6.1. transportlīdzekļa valsts reģistrācijas numuru, par kuru veikts nodevas maksājums, reģistrācijas valsti, izmešu līmeni, kā arī transportlīdzekļa (vai to sastāva) pilno masu un asu skaitu;

6.2. nepārtraukto laika periodu, par kādu veikts nodevas maksājums;

6.3. samaksātās nodevas apmēru.

7. Ja nodevas maksātājs samaksu veic izmantojot šo noteikumu 3.2. vai 3.3.apakšpunktā minēto maksājumu pakalpojumu veidu:

7.1 nodevas maksātājs norāda noteikumu 5.punktā minēto informāciju;

7.2. nodevas iekasēšanas pakalpojuma sniedzēja vai CSDD pārstāvis noformē nodevas maksājumu portālā;

7.3. nodevas iekasēšanas pakalpojuma sniedzēja vai CSDD pārstāvis pieņem nodevas maksājumu skaidrā naudā vai ar maksājumu karti, atbilstoši normatīvajiem aktiem par nodokļu un citu maksājumu reģistrēšanas elektronisko ierīču un iekārtu lietošanas kārtību;

7.4. nodevas iekasēšanas pakalpojumu sniedzēja vai CSDD pārstāvis no portāla izdrukā un izsniedz nodevas maksātājam apliecinājumu par veikto nodevas maksājumu, kas ir derīgs bez paraksta un satur šo noteikumu 6.punktā minēto informāciju.

**III. Nodevas iekasēšana**

8. Nodevas iekasēšanas pakalpojuma sniedzējs var būt juridiska persona, kurai:

8.1. ir tehniskās iespējas darbam portālā atbilstoši CSDD izstrādātajai specifikācijai, kuras apraksts ir pieejams CSDD tīmekļa vietnē http://www.csdd.gov.lv, informācijas par nodevas maksājumiem pievienošanai portālā, kā arī nodevas maksājuma apliecinājuma izdrukāšanai;

8.2. kopējais finanšu apgrozījums pēc pēdējā gada pārskata datiem nav mazāks par 500 000 euro;

8.3. likviditātes koeficients pēc pēdējā gada pārskata datiem ir vienāds ar 1 vai lielāks;

8.4. pašu kapitāls pēc pēdējā gada pārskata datiem ir pozitīvs;

8.5. saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu.

9. Juridiskā persona, kura vēlas sniegt nodevas iekasēšanas pakalpojumu, iesniedz rakstisku iesniegumu valsts akciju sabiedrībai „Latvijas Valsts ceļi”, kurā apliecina atbilstību noteikumu 8.2., 8.3., 8.4. un 8.5.apakšpunktā noteiktajām prasībām.

10. Valsts akciju sabiedrība „Latvijas Valsts ceļi” 10 darba dienu laikā no iesnieguma saņemšanas dienas izskata iesniegumu, izvērtē juridiskās personas atbilstību noteikumu prasībām un nosūta tai izvērtēšanai noteikumu 11.punktā minētā līguma projektu.

11. Par nodevas iekasēšanas pakalpojuma sniegšanu CSDD, valsts akciju sabiedrība „Latvijas Valsts ceļi” un Nodevas iekasēšanas pakalpojuma sniedzējs slēdz līgumu, kurā vienojas par:

11.1. nodevas maksājumu informācijas aprites kārtību atbilstoši līguma pielikumā noteiktajām tehniskajām prasībām;

11.2. nodevas iekasēšanas pakalpojuma sniedzēja atbildību, par neveiktu vai kavētu nodevas maksājumu ieskaitīšanu valsts pamatbudžeta ieņēmumu kontā Valsts kasē;

11.3. kārtību, kādā valsts akciju sabiedrība „Latvijas Valsts ceļi” visā nodevas iekasēšanas pakalpojuma sniegšanas laikā uzraudzīs Nodevas iekasēšanas pakalpojuma sniedzēja atbilstību noteikumu 8.punktā noteiktajām prasībām;

11.4. citiem nosacījumiem, kuri nodrošina nodevas maksājumu iekasēšanu, pārskaitīšanu valsts pamatbudžeta ieņēmumu kontā Valsts kasē un maksājumu veikšanas kontroli.

12. Ja nodevas samaksa veikta izmantojot šo noteikumu 3.2. vai 3.3.apakšpunktā minēto maksājumu pakalpojumu veidu:

12.1. CSDD triju darbdienu laikā no 7.2.apakšpunktā minētā nodevas maksājuma noformēšanas brīža portālā iemaksā valsts pamatbudžeta ieņēmumu kontā Valsts kasē iekasēto nodevu summas pilnā apmērā atbilstoši portālā reģistrētajai informācijai.

12.2. CSDD ne retāk kā divas reizes mēnesī nodrošina portālā rēķinu (atskaiti) par nodevas maksājumiem iepriekšējo divu nedēļu periodā, kas ģenerēta atbilstoši portālā reģistrētajai informācijai par attiecīgā Nodevas iekasēšanas pakalpojuma sniedzēja iekasētajiem nodevas maksājumiem. Nodevas iekasēšanas pakalpojuma sniedzējs piecu darba dienu laikā pēc rēķina (atskaites) saņemšanas apmaksā to pilnā apmērā, veicot pārskaitījumu valsts pamatbudžeta ieņēmumu kontā Valsts kasē.

12.3. nodevas iekasēšanas pakalpojuma sniedzējs un CSDD ir tiesīgi iekasēt maksu par sniegto pakalpojumu. Maksa par pakalpojumu nosakāma vienam nodevas maksājumam, neatkarīgi no maksājamās nodevas kopējā apmēra.

**IV. Nodevas administrēšana**

13. Valsts akciju sabiedrība „Latvijas Valsts ceļi” un CSDD slēdz līgumu par sadarbību nodevas iekasēšanā un administrēšanā, paredzot informācijas aprites kārtību, kā arī ar nodevas iekasēšanu un portāla uzturēšanu saistīto izdevumu segšanas kārtību.

14. CSDD nodrošina portālā esošās informācijas par veikto nodevas maksājumu pievienošanu transportlīdzekļu un to vadītāju reģistram tiešsaistes režīmā. Nodevas samaksu apliecina ieraksts transportlīdzekļu un to vadītāju valsts reģistrā.

15. CSDD nodevas iekasēšanas nodrošināšanai, balstoties uz 13.punktā minēto līgumu, uztur portāla nepārtrauktu darbību un nodrošina tās pieejamību tiešsaistes režīmā nodevas maksātājiem, nodevas iekasēšanas pakalpojuma sniedzējiem, valsts akciju sabiedrībai „Latvijas Valsts ceļi” un Valsts ieņēmumu dienestam.

16.Valsts akciju sabiedrība „Latvijas Valsts ceļi”:

16.1. nodrošina funkcijas saskaņā ar maksājumu veikšanu valsts budžetā un nodevu un nodokļu jomu regulējošiem normatīvajiem aktiem;

16.2. veic šajos noteikumos noteikto nodevas iekasēšanas procesa uzraudzību un kontroli;

16.3. sagatavo ieņēmumu prognozi no autoceļu lietošanas nodevas nākamajam gadam un vidējam termiņam iesniegšanai Satiksmes ministrijā, lai tā, atbilstoši valsts budžeta likumprojekta sagatavošanas grafikam, iesniegtu Finanšu ministrijā iekļaušanai valsts makroekonomisko rādītāju prognozēs nākamajam gadam un vidējam termiņam (3 gadiem).

17. Valsts akciju sabiedrība „Latvijas Valsts ceļi” un CSDD nodevas administrēšanas ietvaros atrodas Satiksmes ministrijas funkcionālā pakļautībā.

18. Valsts ieņēmumu dienests, pamatojoties uz nodevas maksātāja iesniegumu, veic nodevas atmaksāšanu Autoceļu lietošanas nodevas likumā noteiktos gadījumos, likumā „Par nodokļiem un nodevām” noteiktajā kārtībā.

19. Lai atgūtu par ārvalstī reģistrētu transportlīdzekli samaksāto nodevu nodevas maksātājs, iesniegumam pievieno attiecīgās ārvalsts transportlīdzekļu reģistrāciju veicošās institūcijas apliecinājumu par likumā noteikto nodevas atmaksāšanai paredzēto apstākļu esamību.

**V. Noslēguma jautājums**

20. Noteikumi stājas spēkā 2014.gada 1.jūlijā.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 1999.gada 17.jūnija direktīvas 1999/62/EK par dažu infrastruktūru lietošanas maksas noteikšanu kravas transportlīdzekļiem;

2) Eiropas Parlamenta un Padomes 2006.gada 17.maija direktīvas 2006/38/EK, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem;

3) Eiropas Parlamenta un Padomes 2011.gada 27.septembra direktīvas 2011/76/ES, ar ko groza Direktīvu 199/62/EK par dažu infrastruktūru lietošanas maksas noteikšanu smagajiem kravas transportlīdzekļiem.

Ministru prezidente L.Straujuma

Satiksmes ministrs A.Matīss

Iesniedzējs: Satiksmes ministrs A.Matīss

Vīza: Valsts sekretārs K.Ozoliņš

21.05.2014. 11:00

1158

Nīmanis, 67025719

Sijāte - Vernava, 67028284